Polisiesersant skiet terug toe rowers toeslaanArgieffoto bloot ter illustrasie. (Foto: Tania Heyns/Maroela Media) ’n Polisiebeampte van Mutale, Limpopo, het koelkop gebly toe drie rowers op hom en sy vrou in hul huis toegeslaan het. Die voorval het Sondag omstreeks 01:30 in die Lukau Tshishive-nedersetting by Mutale plaasgevind. Volgens kol. Malesela Ledwaba, polisiewoordvoerder, het die drie verdagtes by die polisiesersant en sy vrou se kamer ingestap terwyl hulle geslaap het. “Die sersant het ’n harde slag gehoor en wakker geword. Dit is toe dat hy drie onbekende mans in hul slaapkamer sien staan. Een van die mans het ’n vuurwapen in sy hand gehad,” sê Ledwaba. Die verdagtes het geld en selfone van die egpaar geëis. “Die kamer is geplunder, met klere, skoene, ’n handsak en beursie met bankkaarte wat gebuit is.” Die verdagte met die vuurwapen het die sersant in sy skouer geskiet en die ander twee het die sersant se vrou by die huis uitgevat en na nabygeleë bosse geneem. Dit is in hierdie stadium nog onbekend wat presies by die bosse gebeur het. “Die dapper sersant het daarin geslaag om na sy dienspistool te kruip en ’n skoot in die rigting van die verdagte wat in die huis agtergebly het, af te vuur. Die verdagte het uit die huis gehardloop, oor die heining gespring en in die bosse verdwyn.” Die sersant se vrou het later teruggekeer en die polisie is na die toneel ontbied. Die polisie het die nabygeleë bosse deursoek en op ’n gewonde man afgekom, vermoedelik die verdagte wat deur die sersant geskiet is. Hy is in hegtenis geneem. “Die gewonde man, ’n Zimbabwiese burger, het skietwonde gehad en was glo in besit van die goedere wat uit die polisiesersant se huis gesteel is.” Die verdagte sal na verwagting binnekort in die landdroshof op Mutale verskyn op aanklag van poging tot moord en huisroof. Die oorblywende twee verdagtes is nog soek. “Enigiemand met meer inligting wat tot die verdagtes se inhegtenisneming kan lei, kan die Stop Misdaadnommer by 08600 10111 skakel.” Lt.genl. Thembi Hadebe, die provinsiale polisiekommissaris in Limpopo, het die sersant vir sy dapperheid geloof wat tot die inhegtenisneming van die een verdagte gelei het.